CELEX: 32020D0948
Language: da
Date: 2020-06-26 00:00:00
Title: Rådets afgørelse (EU) 2020/948 af 26. juni 2020 om indgåelse på Unionens vegne af aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side

3.7.2020   
               
               
                  DA
               
               
                  Den Europæiske Unions Tidende
               
               
                  L 212/3
               
            
         RÅDETS AFGØRELSE (EU) 2020/948
         af 26. juni 2020
         om indgåelse på Unionens vegne af aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 6, andet afsnit, litra a), nr. v), og artikel 218, stk. 7,
         under henvisning til forslag fra Europa-Kommissionen,
         under henvisning til godkendelse fra Europa-Parlamentet (1), og
         ud fra følgende betragtninger:
         
                     (1)
                  
                  
                     Kommissionen har på Den Europæiske Unions og dens medlemsstaters vegne forhandlet om en aftale om et fælles luftfartsområde med Georgien (»aftalen«) i overensstemmelse med Rådets afgørelse om bemyndigelse af Kommissionen til at indlede forhandlinger.
                  
               
                     (2)
                  
                  
                     Aftalen blev undertegnet den 2. december 2010 med forbehold af senere indgåelse, jf. afgørelse 2012/708/EU vedtaget af Rådet og repræsentanterne for Den Europæiske Unions medlemsstater, forsamlet i Rådet (2).
                  
               
                     (3)
                  
                  
                     Aftalen er blevet ratificeret af alle medlemsstater med undtagelse af Republikken Kroatien. Republikken Kroatien tiltræder aftalen i henhold til den procedure, der er fastsat i tiltrædelsesakten, som er knyttet som bilag til tiltrædelsestraktaten af 5. december 2011. Den relevante protokol for Republikken Kroatiens tiltrædelse blev undertegnet i november 2014.
                  
               
                     (4)
                  
                  
                     Aftalen bør godkendes på Unionens vegne.
                  
               
                     (5)
                  
                  
                     Artikel 3 og 4 i afgørelse 2012/708/EU omfatter bestemmelser om afgørelser og repræsentation i forbindelse med forskellige anliggender i aftalen. I lyset af Domstolens dom af 28. april 2015 i sag C-28/12 (3) bør anvendelsen af visse af disse bestemmelser ophøre. Under henvisning til traktaterne er det hverken nødvendigt med nye bestemmelser om disse anliggender eller bestemmelser om medlemsstaternes oplysningsforpligtelser. Følgelig bør artikel 3, stk. 2-5, og artikel 4 og 5 i afgørelse 2012/708/EU ophøre med at finde anvendelse på nærværende afgørelses ikrafttrædelsesdato —
                  
               VEDTAGET DENNE AFGØRELSE:
         
            Artikel 1
            Aftalen om det fælles luftfartsområde mellem Den Europæiske Union og dens medlemsstater på den ene side og Georgien på den anden side (»aftalen«) godkendes herved på Unionens vegne (4).
         
         
            Artikel 2
            Formanden for Rådet foranstalter på Unionens vegne den notifikation, der er omhandlet i aftalens artikel 29.
         
         
            Artikel 3
            Den holdning, som Unionen skal indtage til afgørelser, der skal træffes af Det Fælles Udvalg, jf. aftalens artikel 22, og som alene vedrører opførelsen af EU-retsakter i aftalens bilag III (Regler, der finder anvendelse på civil luftfart) med forbehold af eventuelle nødvendige tekniske tilpasninger, vedtages af Kommissionen efter høring af Rådet eller et af dets forberedende organer, alt efter hvad Rådet beslutter.
         
         
            Artikel 4
            Artikel 3, stk. 2-5, og artikel 4 og 5 i afgørelse 2012/708/EU ophører med at finde anvendelse på nærværende afgørelses ikrafttrædelsesdato.
         
         
            Artikel 5
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 26. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Godkendelse af 17.6.2020 (endnu ikke offentliggjort i EUT).
         
            (2)  Afgørelse 2012/708/EU vedtaget af Rådet og repræsentanterne for medlemsstaternes regeringer, forsamlet i Rådet af 15. oktober 2010 om undertegnelse og midlertidig anvendelse af aftalen om et fælles luftfartsområde mellem Den Europæiske Union og dens medlemsstater på den ene side og Georgien på den anden side (EUT L 321 af 20.11.2012, s. 1).
         
            (3)  ECLI:EU:C:2015:282.
         
            (4)  Teksten til aftalen er offentliggjort i EUT L 321 af 20.11.2012, s. 3, sammen med afgørelsen om undertegnelse.